钦定古今图书集成/理学汇编/学行典/第265卷 > 崔赜
## 钦定古今图书集成/理学汇编/学行典/第265卷 > 崔赜

按《隋书崔廓传》：“廓子赜，字祖濬，七岁能属文，容貌短
小，有口才。开皇初，秦孝王荐之，射策高第，诏与诸儒
定礼乐，授校书郎，寻转协律郎。太常卿苏威雅重之。
母忧去职。性至孝，水浆不入口者五日。征为河南、豫
章二王侍读，每更日来往二王之第。及河南为晋王，
转记室参军，自此去豫章。王重之不已，遗赜书曰：‘昔
汉氏西京，梁王建国，平台东苑，慕义如林。马卿辞武
骑之官，枚乘罢弘农之守。每览史传，尝窃怪之。何乃
脱略官荣，栖迟藩邸，以今望古，方知雅志。彼二子者，
岂徒然哉！足下博闻强记，钩深致远，视汉臣之三箧，
似涉蒙山；对梁相之五车，若吞云梦。吾兄钦贤重士，
敬爱忘疲，先筑郭隗之宫，常置穆生之醴。今者重开
土宇，更誓山河，地方七百，牢笼曲阜，城兼七十，包举
临淄，大启南阳，方开东阁。想得奉飞盖，曳长裾，藉玳
筵，蹑珠履，歌山桂之偃蹇，赋池竹之檀栾，其崇贵也
如彼，其风流也如此，幸甚幸甚，何乐如之！高视上京，
有怀德祖；才谢天人，多惭子建。书不尽意，宁俟繁辞’。”
赜答曰：“昨伏奉教书，荣贶非恒，心灵自失。若乃理高
象系，管辂思而不解；事富山海，郭璞注而未详。至于
五色相宣，八音繁会，凤鸣不足喻，龙章莫之比。吴札
之论《周颂》，讵尽揄扬；郢客之奏《阳春》，谁堪赴节。伏惟
今王殿下，禀润天潢，承辉日观，雅道贵于东平，文艺
高于北海，汉则马迁、萧望，晋则裴楷、张华，鸡树腾声，
鹓池”播美，望我清尘，悠然路绝。祖濬燕南赘客，河朔
惰游，本无意于希颜，岂有心于慕蔺。未尝聚萤映雪，
悬头刺股，读《论》唯取一篇，披《庄》不过盈尺。况复桑榆
渐暮，藜藿屡空，举烛无成，穿杨尽弃。但以燕求马首，
薛养鸡鸣，谬齿鸿仪，虚班骥皂。挟泰山而超北海，比
报德而非难；堙昆仑以为池，匹酬恩而反“易。忽属周
桐锡瑞，唐水承家，门有将相，树宜桃李。真龙将下，谁
好有名？滥吹先逃，何须别听。但慈旨抑扬，损上益下，
江海所以称王，丘陵为之不逮。曹植傥预闻高论，则
不陨令名；杨修若切在下风，亦讵亏淳德。无任荷戴
之至，谨奉启以闻。”豫章得书，赉米五十石，并衣服钱
帛。时晋邸文翰，多成其手。王入东宫，除太子斋师，俄
迁舍人。及元德太子薨，以疾归于家。后征授起居舍
人。大业四年，从驾汾阳宫，次河阳镇。蓝田令王昙于
蓝田山得一玉人，长三尺四寸，著大领衣冠。帻奏之，
诏问群臣，莫有识者。赜答曰：“谨按汉文已前，未有冠
帻，即是文帝以来所制作也。臣见魏大司农卢元明
撰《嵩高山庙记》云：‘有神人，以玉为形，像长数寸，或出
或隐，出则令世延长’。伏惟陛下应天顺民，定鼎嵩、雒，
岳神自见，臣敢称庆。”因再拜，百官毕贺。天子大悦，赐
缣二百匹。从驾登太行山。诏问赜曰：“何处有羊肠坂？”
赜对曰：“臣按《汉书地理志》，上党壶关县有羊肠坂。”帝
曰：“不是。”又答曰：“臣按皇甫士安撰《地书》云：太原北九
十里有羊肠坂。”帝曰：“是也。”因谓牛弘曰：“崔祖濬所谓
问一知二。”五年，受诏与诸儒撰《区宇图志》二百五十
卷奏之。帝不善之，更令虞世基、许善心衍为六百卷。
以父忧去职，寻起令视事。辽东之役，授鹰扬长史，置
辽东郡县名，皆赜之议也。奉诏作《东征记》。九年，除越
王长史。于时山东盗贼蜂起，帝令抚慰高阳、襄国，归
首者八百馀人。十二年，从驾江都。宇文化及之弑帝
也，引为著作郎，称疾不起，在路发疾，卒于彭城，时年
六十九。赜与洛阳元善、河东柳𧦬、太原王邵、吴兴姚
察、琅邪诸葛颍、信都刘焯、河间刘炫相善。每因休假，
清谈竟日。所著词赋碑志十馀万言，撰《洽闻志》七卷，
《八代四科志》三十卷，未及施行，江都倾覆，咸为煨烬。